คาดหลังหมดมาตรการกระตุ้นอสังหา ตลาดซึม
ศูนย์ข้อมูลอสังหาฯ ชี้ไตรมาสแรกสินเชื่อซื้อบ้านโตพรวด 20%&nbsp; แต่หลังหมดมาตรการกระตุ้นอสังหา จะซึม ขณะที่การเมืองร้อนแรงไม่ใช่ปัจจัยหลักทำคนไม่ซื้อบ้าน
11 มี.ค. 2553

ศูนย์ข้อมูลอสังหาฯ ชี้ไตรมาสแรกสินเชื่อซื้อบ้านโตพรวด 20%  แต่หลังหมดมาตรการกระตุ้นอสังหา จะซึม ขณะที่การเมืองร้อนแรงไม่ใช่ปัจจัยหลักทำคนไม่ซื้อบ้าน
นายสัมมา คีตสิน ผู้อำนวยการศูนย์ข้อมูลอสังหาริมทรัพย์ กล่าวว่าในช่วงไตรมาสการขอสินเชื่อรายย่อยเพื่อซื้อบ้านเพื่อให้ทันกับมาตรการกระตุ้นธุรกิจอสังหาริมทรัพย์ที่จะหมดลงในวันที่ 28 มี.ค. นี้จะทำให้การปล่อยสินเชื่อบ้านทั้งระบบเติบโตเมื่อเทียบกับช่วงเดียวกันของปีก่อนถึง 20%  และหลังจากหมดมาตรการแล้วจะตลาดจะซึมไปสักระยะหนึ่งในช่วงเดือนเม.ย.  ซึ่งการชุมนุมกันทางการเมืองในเวลานี้ ถือว่าไม่ใช่เป็นปัจจัยหลักที่กระทบกับกำลังซื้อ  เนื่องจากคนที่จะซื้ออสังหาฯ จะมองในระยะยาวมากกว่า  
“ปัจจุบันคนที่จะซื้อบ้านเพื่อให้ทันโอนกับมาตรการกระตุ้นอสังหาฯที่จะหมดลง จะต้องเลือกบ้านหรือคอนโดที่พร้อมโอนได้แล้ว  เนื่องจากระยะเวลาอีกประมาณ 2 สัปดาห์เศษ ในการขอสินเชื่อกับธนาคารพาณิชย์  ขณะเดียวกันลูกค้าเองก็จะไม่พิจารณาเรื่องอัตราดอกเบี้ยมากนัก  แต่ต้องการจะเลือกว่าสถาบันการเงินแห่งไหนจะปล่อยสินเชื่อได้รวดเร็ว”  นายสัมมากล่าว    
สำหรับตลาดอสังหาที่จะเติบโตได้ดีนั้นจะอยู่ที่ระดับราคาไม่เกิน 3-4 ล้านบาท แต่ก็เป็นระดับราคาที่มีการแข่งขันสูง ขณะเดียวกันกลุ่มบ้านเอื้ออาทร และบ้านบีโอไอ จะออกมาสู่ตลาดจำนวนมาก ปัจจุบันผู้ประกอบการอสังหาฯรายใหญ่ครองส่วนแบ่งการตลาด 2 ใน 3  โดยตลาดที่อยู่อาศัยในกทม.และปริมณฑล รวมไปถึงจังหวัดหัวเมืองใหญ่ เช่น ภูเก็ต เชียงใหม่ ชลบุรี และนครราชสีมา มีมูลค่ารวมกันประมาณ 7-8 แสนล้านบาท